Dinosaurernes konge

19. JUNI 2020 – 28. MARTS 2021



STATENS NATURHISTORISKE MUSEUM

Øster Voldgade 5 - 7, 1350 København K

UDSTILLING 66 millioner år gammel, 4 meter høj, 12 meter lang og med næsten alle sine frygtindgydende tænder intakt: Tristan Otto, dinosaurernes konge, er landet i København og giver dig mulighed for at komme helt tæt på et af verdens mest komplette Tyrannosaurus rex-skeletter. Tristan Otto er centrum for en af museets mest spektakulære udstillinger til dato og vises side om side med andre unikke dinosaurfossiler.

Udstillingen Dinosaurernes konge stiller skarpt på forholdet mellem rovdyr og bytte, herunder hvordan de forskellige dinosaurer udviklede sig for enten at blive bedre jægere eller det modsatte – at undgå at blive spist.

Omdrejningspunktet er Tristan Otto – et af verdens mest komplette Tyrannosaurus rex-fossiler. Gennem ham og en række andre unikke dinosaurer fortælles historien om Jordens fortid, nutid og fremtid.

Dinosaurernes konge er derfor også fortællingen om, hvordan en tilsyneladende dominerende dyregruppe endte med at uddø. Udstillingen minder os om, hvor unikt livet på vores blå planet er, og hvordan vi mennesker påvirker det. Men i modsætning til dinosaurerne har vi en mulighed for at stoppe op og vende den negative udvikling, og dermed undgå en sjette masseuddøen.